system
Răspunde în limba română, în stilul Wikipedia, cat mai corect gramatical.
user
Ce poți împărtăși despre Totuși sînt ca voi?
assistant
Totuși sînt ca voi este al doilea material discografic al formației Phoenix, apărut în anul 1969 la casa de discuri Electrecord. Denumirea este convențională, discul având de fapt titlul „45-EDC 10.081”. În unele surse, acest disc apare sunt denumirea Floarea stîncilor.

Prezentare
La fel ca primul EP semnat Phoenix, și acesta a apărut în cadrul seriei „beat” a Electrecordului din București. Pe copertă apar Nicolae Covaci, Moni Bordeianu, Ioan (Pilu) Ștefanovici, Günther Reininger și Béla Kamocsa. Piesele de pe acest disc au un ton de revoltă, conținând versuri foarte „îndrăznețe” pentru acea vreme. „Nebunul cu ochii închiși” a fost inspirată de „The Fool on the Hill” din repertoriul The Beatles, însă, spre deosebire de piesa formației engleze, nu se invocă figura unui nebun vizionar, ci este o referire la adresa lui Nicolae Ceaușescu. În plan muzical, „Nebunul cu ochii închiși” cunoaște aranjamente pentru coarde și instrument de suflat, deplin adaptate la partitura vocală și ritmica piesei rock. Acest disc a fost reeditat în același an, pe fața coperții nemaiapărând listate cele patru piese incluse. Pe spate se aflau trecute piesele ambelor discuri Phoenix apărute până atunci. Toate cele patru melodii de pe acest disc EP au fost reluate ulterior pe albumele Remember Phoenix (1991) și Vremuri, anii 60... (1998).

Piese 
Fața A:
 Totuși sînt ca voi — muzică: Florin Bordeianu și Nicolae Covaci, text: Victor Șuvăgău
 Floarea stîncilor  — muzică: Florin Bordeianu și Nicolae Covaci, text: Victor Cârcu

Fața B:
 Nebunul cu ochii închiși — muzică: Florin Bordeianu și Nicolae Covaci, text: Florin Bordeianu
 Ar vrea un eschimos  — muzică: Florin Bordeianu și Nicolae Covaci, text: Victor Cârcu

Componența formației 
 Nicolae Covaci – chitară solo, voce
 Florin Bordeianu – solist vocal
 Béla Kamocsa – chitară bas, voce
 Pilu Ștefanovici – baterie (A1, B1)
 Dorel Vintilă Zaharia – baterie (A2, B2)
 Günther Reininger – pian (A1, A2, B2), voce (A2)

A colaborat o orchestră simfonică la piesa B1.

Note

Bibliografie 
 Covaci, Nicolae. Phoenix, însă eu..., Editura Nemira, București, 1994. ISBN 973-369-009-8
 Kamocsa, Béla. Blues de Timișoara, o autobiografie, Editura Brumar, Timișoara, 2010. ISBN 978-973-602-561-7

Legături externe 
 Pagina albumului Totuși sînt ca voi pe site-ul Discogs.com
 Plămădeală, Mihai. Recenzia albumului Totuși sînt ca voi , articol publicat pe site-ul Muzici și faze  (29 martie 2007)
 Recenzia albumului Totuși sînt ca voi, articol publicat pe site-ul Romania Rock (1 decembrie 2018)

Albume muzicale Phoenix
Discuri EP din 1969
Albume rock
Discuri Electrecord single și EP
Discuri Electrecord cu muzică de divertisment